== Karriere ==
Han var søn af [[Joost van Hemert]] i hans andet ægteskab, gik tidlig i kompagni med faderen, blev [[1763]] udnævnt til [[agent]] med [[justitsråd]]s rang og tog [[1765]] [[borgerskab]] som [[grosserer]] i København. Medens faderen havde delt sine interesser mellem de mange da bestående monopoliserede handelsselskaber, var sønnen navnlig interesseret i det [[Asiatisk Kompagni|Asiatiske Kompagni]], hvor han fx ejede over 50 [[aktie]]r i den gunstige periode [[1772]]-[[1781|81]], der bragte aktiernes værdi op fra 500 til 1900 [[rigsdaler]] stykket. Tillige deltog han, da handelen på [[Ostindien]] ved den nye [[oktroj]] for kompagniet af 1772 gaves fri, for egen regning og med egne skibe i de følgende års opblomstrende handel. Også på rangstigen steg von Hemert i disse år, i det han [[1776]] udnævntes til [[etatsråd]], og hans formue ansloges 1782 til omkring 500.000 rigsdaler. Den krise, der indtrådte for Danmarks handel ved udsigten til [[Den amerikanske uafhængighedskrig|den amerikanske krigs]] ophør, bragte imidlertid også hans handelshus til at vakle, skønt bankbestyrelsen endnu ved samme tid benævner det et ''"af Landets ældste og mest akkrediterede Handelshuse"''. Situationen klaredes dog dengang, da staten trådte hjælpende til og [[1783]] ydede først et lån på 100.000 rigsdaler mod sikkerhed i seks ostindiefarere og derefter et på 200.000 Rdl. mod sikkerhed i nogle vestindiske fordringer. Samme år havde von Hemert, der sad i direktionen for Asiatisk Kompagni, også her uheld med sig, i det der opdagedes en [[Bedrageri|kassesvig]] på over ½ mio. rigsdaler, begået af den juridiske direktør i forbindelse med [[kasserer]]en og [[bogholder]]en, hvilket foranledigede den øvrige direktion både pengetab og andre ubehageligheder.
Historie Erhvervsliv